Gaitu (proiektua)

Gaitu adimen artifizialari euskara irakasteko proiektua da, Eusko Jaurlaritzak, Nafarroako Gobernuak eta Euskararen Erakunde Publikoak bultzatua. 2023an sortu zen Common Voice proiektuaren parte gisa. 

 Eginkizunak 
Gaitu proiektuaren webguneak bi eginkizun proposatzen dizkie parte-hartzaileei:

 idatzita dauden esaldiak ozenki irakurtzea;
 besteek grabatutako esaldiak balioztatzea.

Euskaldun guztiek parte har dezakete Gaitu proiektuan, genero, adin, azentu, euskalki edo hizkuntza maila edozein izanda ere, eta euskaraz irakurtzeko gaitasuna besterik ez da behar. 

 Historia 
Gaitu proiektua 2023ko urriaren 2an aurkeztu zen Donostiako Tabakalera zentroan. Ekitaldi hartan parte hartu zuten, besteak beste, Bingen Zupiria Eusko Jaurlaritzaren Kultura eta Hizkuntza Politikako sailburuak eta Ana Ollo Nafarroako Gobernuko bigarren presidenteordeak.

2023ko azaroaren 22an, Euskal Irrati Telebistak Gaitu eguna antolatu zuen. 

2023ko abendurako, Common Voice sistemako 205 hizkuntzetatik, euskara 17. tokian zegoen, persiera eta italiera aurreratuz, eta 8.000 parte-hartzaile baino gehiagok 172.017 esaldi (487 ordu) grabatu zituzten. 

Gaitu proiektuari eskainitako ekitaldiak Euskal Herriko hainbat hiri eta herritan egin ziren. Hona hemen horietako batzuk: 

 Beasainen, 2023ko urriaren 19an;
 Eibarren, 2023ko abenduaren 1ean eta 2an;
 Donostian, 2023ko abenduaren 2an eta 3an;
 Plentzian, 2023ko abenduaren 3an;
 Azkoitian, 2023ko abenduaren 4an.

Gaur egun, proiektuaren arazoetako bat genero desoreka da, parte hartzaileen artean emakume askoz gutxiago baitaude, gizon baino.

 Erreferentziak 

 Kanpo estekak 
 Proiektuaren webgunea

Kategoria:Adimen artifiziala
Kategoria:Euskara
Kategoria:Ikasketa automatikoa
Kategoria:2023 Euskal Herrian